
Rezumat

· Politica Europeană Comună de Securitate şi Apărare (CESDP) reprezintă un capitol important, dar şi cel mai sensibil, al Politicii Externe şi de Securitate Comune (CFSP). Spre deosebire de celelalte capitole ale politicii comune europene - comunităţile europene, zona euro, spaţiul Schengen - partea de securitate şi apărare nu are practic un acquis specific. În acelaşi timp, exercitarea influenţei prin acţiune colectivă şi nu prin demersuri individuale a devenit un imperativ politic împărtăşit. Pe de altă parte, statele sunt puţin dispuse să renunţe la prerogativele naţionale în domeniul politicii externe şi cu atât mai puţin în domeniul apărării şi securităţii.

· Uniunea Europei Occidentale (UEO), organizaţia europeană în domeniul apărării, a fost eclipsată de NATO, jucând mai degrabă rolul unui forum de consultare politică sau de consiliu ştiinţific, nefiind înzestrată cu structură operaţională.

· După terminarea războiului rece, deşi Europa a făcut paşi semnificativi în procesul de integrare - introducerea monedei euro este doar un exemplu convingător - şi a promovat în tratatele de la Maastricht şi de la Amsterdam pilonul 2, privind CFSP, acţiunile practice, de implementare, au rămas modeste. Inadecvarea instituţională şi mai ales lipsa unei capacităţi operaţionale pentru a transforma promisiunile în realităţi, au făcut ca distanţa dintre proiectul CFSP şi realitate să se menţină substanţială.

· Pe lângă realizarea autonomiei instituţionale şi dezvoltarea unei capacităţi operaţionale este necesară stabilirea unei armonizări între apărarea comună şi suveranitatea statelor din cadrul Europei.

· În Europa se observă două mega-tendinţe contradictorii: pe de o parte o aprofundare a integrării, determinată de fenomele globalizării şi în special de integrarea pieţelor financiare, iar pe de altă parte o accentuare a promovării intereselor naţionale. Dacă integrarea pieţelor, deci dimensiunea economico-financiară care diluează semnificativ suveranităţile, este mai uşor digerabilă, în schimb renunţarea chiar şi parţială la deciziile naţionale privind securitatea şi politica externă, sunt mult mai greu de acceptat. Acest fapt creează dificultăţi suplimentare în realizarea unei politici de apărare şi securitate comune.

· CFSP definit şi redefinit de tratatele de la Maastricht şi Amsterdam include referinţe şi principii având implicaţii în materie de apărare.

· Concomitent cu paşii adoptaţi de europeni în vederea realizării unei apărări comune, ca un corolar al CFSP, redefinirea strategiei NATO în ultimul deceniu a inclus şi conceptul de Identitate Europeană de Securitate şi Apărare (ESDI).

· Un pas important a fost decizia miniştrilor de externe ai Consiliului NATO - 3-4 iunie 1996, Berlin, privind punerea în aplicare a conceptului Grupul de Forţe Interarme Multinaţionale (CJTF). Conceptul a fost propus de SUA la summitul NATO de la Bruxelles din 1994 şi constă în punerea la dispoziţia europenilor a mijloacelor colective ale Alianţei pentru operaţii conduse de UEO în cadrul CFSP (în afara sferei de aplicare a articolului 5 al tratatului de Washington - tratatul de înfiinţare a NATO), fără participarea efectivă a trupelor americane.

· De asemenea, a fost realizată în acest sens o structură reformată a comandamentelor NATO care să asigure eficacitatea militară a Alianţei în noua situaţie strategică din Europa.

· Iniţiativa premierului britanic Tony Blair lansată în toamna anului 1998, a declanşat un lanţ de dezvoltări care au culminat cu Declaraţia Consiliului European de la Helsinki din decembrie 1999 prin care se întăreşte CESDP.

· Aşadar, în 1999 s-au făcut paşi importanţi spre crearea unei entităţi de apărare europeană.

· Summitul de la Washington a decis ca NATO să ofere sprijin pentru formarea unei identităţi europene de apărare în cadrul NATO.

· La Consiliul European de la Köln liderii europeni s-au angajat să doteze UE cu "o capacitate pentru acţiune comună, sprijinită de forţe militare credibile". S-a decis şi crearea unor structuri de decizie care să înlocuiască pe cele ale UEO ce urmează să fie preluată până la sfărşitul anului 2000 de către UE.

· Summitul de la Helsinki a stabilit crearea unei capacităţi militare europene care să preia sarcinile de la Petersberg şi a fixat în acest sens un obiectiv prioritar care prevede crearea până în anul 2003 a unei forţe de desfăşurare rapidă de 50.000-60.000 de oameni. De asemenea, s-a decis crearea unor instituţii militare şi politice noi: Comitetul Politic şi de Securitate Permanent (PSC), Comitetul Militar (MC) şi Stafful Militar (MS).

· Mai mulţi factori au condus la creşterea preocupării pentru crearea Identităţii de apărare europene:

· Primul factor a fost decizia guvernului laburist britanic, ales în 1997, de a schimba decisiv poziţia tradiţională britanică, prin susţinerea apărării europene comune, însă cu condiţia unei strânse legături cu NATO.

· Al doilea factor a fost campania aeriană NATO împotriva Iugoslaviei care a mai pus încă o dată în evidenţă dependenţa militară a ţărilor membre ale UE de SUA, precum şi deficienţele europene în ceea ce priveşte transportul aerian, capacitatea de culegere de informaţii, comanda şi controlul, puterea aeriană ofensivă şi armele "inteligente" ("smart weaponry"). 

· De asemenea, poziţia franceză a devenit mai flexibilă şi acum şi francezii sprijină, deşi precaut, ca apărarea europeană să se dezvolte mai degrabă în cadrul NATO decât în afara Alianţei.

· SUA este interesată să activeze Europa pentru a răspunde mai adecvat, în coordonare cu americanii, provocărilor viitoare. Conform americanilor apărarea europeană se dezvoltă în cadrul rubricii "împărţirea poverii".

· Proiectul de securitate şi apărare european conţine două dimensiuni: una militară şi alta non-militară.

· Au existat şi mai persistă încă dezbateri şi poziţii contradictorii în jurul unor concepte şi teme care reprezintă în acelaşi timp şi miza unor divergenţe între diferitele state membre ale NATO şi UE, în special între SUA şi Franţa.

· Europa europeană vs. Europa partener subordonat al SUA

Două poziţii extreme s-au confruntat istoric:

1. Europa putere de sine stătătoare - sau Europa europeană, în terminologia lui de Gaulle - care se defineşte prin forţe politice comune şi prin independenţa în raport cu SUA. În această accepţiune, UEO are vocaţia de a deveni braţul înarmat al UE pentru CFSP, independent de NATO. Această poziţie a fost apărată constant de guverne franceze succesive.

2. Europa ca partener sobordonat SUA, redusă la dimensiunea liberului schimb, o mare piaţă prelungită de un parteneriat economic transatlantic sau un protectorat militar (în viziunea lui Zbiegniew Brzezinski). În această situaţie, apărarea europeană se dezvoltă în cadrul NATO. În acest context apare şi conceptul de Identitate de apărare şi securitate europeană (ESDI). Aceasta este în mod tradiţional poziţia britanică, susţinută şi de actualul premier britanic Tony Blair.

Se poate estima că disputa între cele două posibile variante teoretice este tranşată, cel puţin pentru viitorul previzibil, probabil o generaţie, în favoarea celei de a doua, adică a unei Europe aflate în parteneriat strategic cu America, formând practic un actor geopolitic unic.

· Natura parteneriatului SUA-Europa

Există încă o dezbatere privind gradul şi modul de cuplare al celor două entităţi. Va păstra Europa o minimă autonomie sau va fi complet subordonată proiectului de securitate american? Va rămâne Europa un protectorat american în ceea ce priveşte securitatea, după sintagma lui Brzezinski, sau se va realiza un parteneriat mai cooperativ în care vor fi luate în seamă mai mult preocupările specifice europenilor? În ce măsură inputurile europene vor fi luate în consideraţie, va fi Europa mai mult consultată şi respectată în luarea marilor decizii strategice?

· Emanciparea strategică

Diferenţa dintre viziunea globală americană şi viziunea mai restrânsă europeană a creat dificultăţi în funcţionarea acestui parteneriat. Fără un pericol extern iminent sau percepţia unui asemenea pericol într-un viitor apropiat, europenii au restrâns dramatic bugetele de apărare, iar decalajul tehnologic între echipamentele militare ale americanilor şi ale europenilor s-a mărit continuu, punând în pericol parteneriatul. Pe de altă parte percepţia asupra celor două părţi ale binomului securitate/prosperitate oferă modelul de alocare al resurselor. Şi acesta, la rândul lui, depinde de nivelul de ambiţie. Viziunea mai globalistă a SUA împinge foarte sus nivelul de ambiţie pentru structura de securitate. Europa are în general ambiţii mai modeste.

· Deşi statele membre ale Uniunii Europene au împreună un PIB similar cu cel al SUA, ale cheltuiesc numai 2/3 din volumul cheltuielilor americane pentru forţele lor armate (aproximativ 188 miliarde $ faţă de 283 miliarde $ în 1999). De asemenea, europenii cheltuiesc ineficient în domenii ca: achiziţiile de echipamente, cercetare şi proiecţia forţelor militare. Acest lucru se datorează parţial unei coordonări deficitare, dar în primul rând faptului că, cu excepţia Marii Britanii şi într-o măsură mai mică a Franţei, forţele armate ale statelor europene – 1,9 milioane trupe – sunt încă pregătite şi aranjate pentru apărarea teritoriului naţional împotriva unei invazii terestre a Pactului de la Varşovia, adică împotriva unei ameninţări care nu mai există.

· Uniunea Europeană evaluează în prezent două căi principale de îmbunătăţire a potenţialului militar al membrilor săi:

1. Stabilirea unor criterii de convergenţă pentru apărare, după modelul criteriilor de la Maastricht pentru Uniunea Monetară.

2. Realizarea unui proces de evaluare a apărării colective. Acest lucru ar încuraja ţările europene să se specializeze în anumite domenii, în loc să facă câte puţin din fiecare. Dezvoltarea apărării europene comune are surse de inspiraţie diverse. Avansul procesului de integrare europeană a stimulat şi încercarea de abordare comună a dimensiunii de apărare şi securitate. În plus, orgoliile europene şi aici se disting cele franceze, au făcut ca europenii să se gândească din ce în ce mai mult să sprijine diplomaţia declarativă şi cu forme ale diplomaţiei operative. Totuşi, poate paradoxal, majoritatea semnalelor ne conduc spre concluzia că SUA se află, în primul rând, în spatele revitalizării proiectului de apărare şi securitate european. SUA are nevoie de un partener responsabil care să preia o parte din costurile proiectului global de securitate american şi de aceea este un interes politic major american de a avea o Europă mai emancipată strategic. 

· Scenariul favorabil presupune o Europă capabilă să preia mai multe responsabilităţi pentru menţinerea securităţii şi stabilităţii, un NATO şi un UE parteneri şi nu rivali şi un atlantism luminat care să se poată adapta la proiectele secolului XXI.

· Pentru ca proiectul de securitate şi apărare europeană să fie un succes Europa trebuie să facă faţă câtorva provocări:

· Definitivarea dezvoltării instituţionale. Pe de o parte, sunt necesare aranjamente instituţionale care să stabilească relaţia formală NATO-UE, relaţiile între UE şi ţările NATO care nu sunt membre ale UE, precum şi relaţiile între NATO şi ţările UE care nu sunt membre ale NATO. Pe de altă parte, în cadrul reformei instituţionale a UE, este nevoie de clarificarea mecanismului de decizie în materie de apărare şi securitate. Deşi renunţarea la dreptul de veto într-un domeniu foarte sensibil în ceea ce priveşte suveranitatea naţiunilor este dificilă, flexibilitatea devine necesară pentru evitarea paraliziei decizionale.

· Îndeplinirea promisiunilor privind dezvoltarea capacităţilor necesare. Deocamdată apărarea europeană este pe hârtie şi este necesar un efort susţinut pentru reducerea decalajului tehnologic faţă de SUA, integrarea producţiei de armament şi reforma forţelor militare. Acest efort presupune însă creşterea cheltuielilor pentru apărare în Europa, obiectiv extrem de nepopular printre contribuabilii europeni, mai ales în condiţiile reformei sistemului social care presupune cheltuieli mai mici pentru protecţia socială.

· Este necesară continuarea emancipării strategice a Europei.

· Coordonarea şi sincronizarea UE cu NATO.

· Realizarea unui parteneriat simetric între Europa şi SUA. Deocamdată, prin aranjamentele instituţionale prevăzute de Declaraţia de la Helsinki, NATO, deci SUA are un drept de veto asupra unei eventuale acţiuni europene.

· Prin urmare, ESDI/CESDP este parte a unui proiect transatlantic cu două obiective primare:

· Să întărească capacitatea NATO de a gestiona crize în viitor şi să ofere o contribuţie europeană mai importantă la operaţiunile NATO;

· Să ofere, în acelaşi timp, posibilitatea membrilor europeni ai NATO de a prelua conducerea în câteva situaţii atunci când se consideră că NATO nu este necesar sau atunci când există o constrângere politică care afectează decizia SUA de a participa.

· În timp ce apărarea teritorială rămâne o sarcină exclusivă a NATO, prin articolul V al Tratatului de la Washington, gestionarea crizelor şi restaurarea păcii pot fi, în cazul în care NATO în ansamblul lui nu doreşte să participe, lăsate în sarcina UE. NATO rămâne, totuşi, opţiunea de primă instanţă şi în ceea ce priveşte gestionarea crizelor.

· Există îngrijorări printre oficialii NATO şi SUA de la Bruxelles privind posibilele dispute transatlantice în materie de securitate, după modelul războaielor comerciale, deja exersate. De asemenea, se manifestă preocupare în legătură cu faptul că, deşi UE este o instituţie uriaşă, are puţină cultură în ceea ce priveşte procesul de decizie în materie de apărare, iar unii membri au o tradiţie a neutralităţii.

· Majoritatea analiştilor sunt de acord, fie că ESDI/CESDP va eşua sau va fi un succes, că marşul europenilor spre o politică comună externă şi de securitate şi spre o identitate de apărare distinctă - ca parte integrantă a transformării istorice a Europei de la un continent de state independente către o colectivitate de state membre - este probabil să modifice relaţia transatlantică într-un mod fundamental şi poate chiar impredictibil.

 

 

 Evoluţia conceptelor

Politica Europeană Comună de Securitate şi Apărare (CESDP) reprezintă un capitol important, dar şi cel mai sensibil, al Politicii Externe şi de Securitate Comune (CFSP). Spre deosebire de celelalte capitole ale politicii comune europene - comunităţile europene, zona euro, spaţiul Schengen - partea de securitate şi apărare nu are practic un acquis specific. În acelaşi timp, exercitarea influenţei prin acţiune colectivă şi nu prin demersuri individuale a devenit un imperativ politic împărtăşit. Pe de altă parte, statele sunt puţin dispuse să renunţe la prerogativle naţionale în domeniul politicii externe şi cu atât mai puţin în domeniul apărării şi securităţii.

În timpul războiului rece, NATO i-a revenit sarcina principală în apărarea şi securitatea europenă.

În 1954 s-au pus bazele Uniunii Europei Occidentale (UEO), prin extinderea Uniunii Occidentale (UO), cu Italia şi Republica Federală Germană. UO a fost fondată în 1948 de 5 ţări: Franţa, Marea Britanie, Belgia, Olanda şi Luxemburg care au semnat Tratatul de la Bruxelles de apărare colectivă. În contextul în care NATO se ocupa cu apărarea colectivă a aliaţilor, UEO a intrat de la început într-o lungă letargie pentru a fi uşor reactivată abia în anii 1980, fără a face însă nici cea mai mică concurenţă Alianţei Nord-Atlantice. Jucând de fapt rolul unui forum de consultare politică sau de consiliu ştiinţific, UEO nu este înzestrată cu structură operaţională. 

Singurele forţe europene nesubordonate comandamentelui integrat al NATO (cu excepţia armatei franceze, după decizia generalului de Gaulle de a retrage Franţa în 1966) au fost create în anii 1990, sub forma unităţilor multinaţionale, numite "forţe responsabile faţă de UEO":

· Eurocorps cu Franţa, Germania, Belgia, Spania şi Luxemburg.

· Eurofor, forţa de intervenţie rapidă la care participă Franţa, Spania, Portugalia şi Italia.

· Euromar, forţă maritimă aeronanavală cu Franţa, Italia, Spania şi Portugalia.

În 1992, UEO a creat o celulă de planificare, iar în 1993 un centru pentru prelucrarea imaginilor emise de sateliţii de observaţie.

Desfăşurările pe teren au fost foarte rare, doar cu ocazia unor operaţiuni poliţieneşti (gestionarea oraşului Mostar şi punerea în aplicare a embargoului pe Dunăre contra Iugoslaviei).

UEO, ca singura organizaţie europeană competentă exclusiv în materie de apărare, reprezintă o referinţă obligatorie pentru toate reflecţiile privind viitorul Politicii externe şi de apărare comune (CFSP).

Problema cheie care s-a pus în timpul negocierii tratatelor de la Maastricht şi Amsterdam, care au propus conceptul CFSP, a fost legată de raporturile dintre UEO, UE şi NATO. Problema acestor raporturi este amplificată de compoziţia europeană diferită a celor 3 instituţii.

În principiu există două poziţii extreme care s-au confruntat istoric în materie de apărare şi care evidenţiază două concepţii contradictorii privind construcţia europeană.

1. Europa putere de sine stătătoare - sau Europa europeană, în terminologia lui de Gaulle - care se defineşte prin forţe politice comune şi prin independenţa în raport cu SUA. În această accepţiune, UEO are vocaţia de a deveni braţul înarmat al UE pentru CFSP, fără legătură cu NATO. Această poziţie a fost apărată constant de guverne franceze succesive.

2. Europa ca partener sobordonat SUA, redusă la dimensiunea liberului schimb, o mare piaţă prelungită de un parteneriat economic transatlantic sau un protectorat militar (în viziunea lui Zbiegniew Brzezinski). În această situaţie apărarea europeană se dezvoltă în cadrul NATO. În acest context apare şi conceptul de Identitate de apărare şi securitate europeană (ESDI). Aceasta este în mod tradiţional poziţia britanică, susţinută şi de actualul premier britanic Tony Blair.

Prestigioasa revistă britanică "The Economist" sugerează de altfel avantajele parteneriatului strâns dintre Europa şi America. Într-o proiecţie geopolitică pentru următorii 30 de ani revista britanică oferă două scenarii în care identifică principalii actori geopolitici clasaţi în funcţie de anumiţi factori de putere. Într-un scenariu, America şi Europa evoluează separat, iar în cel de-al doilea, împreună, ca actor geopolitic comun. Revista britanică pledează pentru a doua variantă, punând în evidenţă avantajele care derivă din aceasta.

Tratatele de la Maastricht şi Amsterdam poartă marca celor două concepţii prin prezenţa unor formulări alambicate care se contrazic uneori reciproc. Se pune accentul pe UEO, dar de fiecare dată este proclamată compatibilitatea necesară cu NATO. 

Articolul 17 al Tratatului de la Amsterdam referitor la CFSP, reia cuvânt cu cuvânt misiunile UEO desemnate de către întâlnirea ministerială din 1992 de la Petersberg - aşa numitele "sarcinile de la Petersberg":

· Misiuni umanitare şi de evacuare

· Misiuni de menţinere a păcii

· Misiuni ale forţelor combatante pentru gestionarea crizelor, precum şi de restabilire a păcii. 

De fapt, în afara Franţei şi parţial a Spaniei - Germania poate fi tentată să joace cartea sa naţională independent de Uniune - nimeni din cei 15 nu doreşte "Europa - putere de sine stătătoare". În ciuda unor rezerve exprimate în interiorul ţărilor lor, majoritatea oficialilor pledează pentru un pilon european în cadrul NATO.

Nicole Gnesotto propune o explicaţie a refuzului unei "Europe europene": "Toţi preferă dominaţia unui protector puternic, legitimat de istoria celor două războaie mondiale şi aflat la o distanţă de 8000 de kilometri, unei eventuale vasalităţi faţă de un lider european - care n-ar putea fi decât o putere mijlocie, mai mult sau mai puţin suspectă şi încarnată într-una dintre ţările apropiate şi cu nimic mai legitimă decât altele. 

Se poate estima deci că disputa între cele două posibile variante teoretice este tranşată, cel puţin pentru viitorul previzibil, probabil o generaţie, în favoarea celei de a doua, adică a unei Europe aflate în parteneriat strategic cu America, formând practic un actor geopolitic unic aşa cun sugera the Economist. Există încă o dezbatere privind gradul şi modul de cuplare al celor două entităţi. Va păstra Europa o minimă autonomie sau va fi complet subordonată proiectului de securitate american? De fapt întrebarea este legată mai degrabă de natura parteneriatului, va fi el un parteneriat de subordonare, va rămâne Europa un protectorat american în ceea ce priveşte securitatea, după sintagma lui Brzezinski, sau un parteneriat mai puţin asimetric în care vor fi luate în seamă mai mult preocupările specifice europenilor? În ce măsură inputurile europene vor fi luate în consideraţie, va fi Europa mai mult consultată şi respectată în luarea marilor decizii strategice?

O altă temă de dezbatere şi în jurul căreia există percepţii diferite este cea legată de obiectivele strategice ale noii arhitecturii de securitate.

După terminarea războiului rece, au existat puncte de vedere diferite privind raţiunea de a exista a NATO. Cei care au perceput doar componeta reactivă a alianţei, de descurajare şi de apărare împotriva URSS, au considerat că odată ce principalul adversar a dispărut, misiunea NATO a fost îndeplinită şi alianţa poate şi trebuie să fie desfiinţată. Acest punct de vedere a fost mai larg răspândit în Europa, deşi au existat şi voci americane care s-au raliat la această opţiune. Oricum Europa nu a privit cu mare entuziasm, cel puţin la început, ideea extinderii NATO spre est. 

Curentul dominant în SUA a fost însă că NATO rămâne un instrument esenţial al stabilirii noului sistem global de securitate sub conducere americană. Controlul asupra nucleului euroasiatic a devenit marea provocare strategică a SUA expusă de arhitectul extinderii NATO, Zbiegniew Brzezinski, în cartea sa "The Great Chessboard". 

În acest proiect geopolitic global, NATO îi revine un rol fundamental, asigurând capul de pod pentru dominaţia americană în Euroasia. Controlul asupra Euroasiei asigură controlul asupra celor două cele mai dinamice din punct de vedere economic regiuni de pe glob: Europa Occidentală şi Asia de Est. În acest proiect Europei îi revine rolul de partener subordonat SUA, care trebuie să preia responsabilităţi şi costuri.

Diferenţa dintre viziunea globală americană şi viziunea mai restrânsă europeană a creat dificultăţi în funcţionarea acestui parteneriat. Fără un pericol extern iminent sau percepţia unui asemenea pericol într-un viitor apropiat, europenii au restrâns dramatic bugetele de apărare, iar decalajul tehnologic între echipamentele militare ale americanilor şi ale europenilor s-a mărit continuu, punând în pericol parteneriatul. 

În absenţa unui releu militar european suficient organizat pentru a fi credibil şi, de asemenea, în absenţa unei voinţe europene de a transforma Uniunea într-un actor strategic responsabil, SUA s-au găsit în final, în poziţia celui care intervine obligatoriu în fiecare criză. "Cu cât America este mai puternică, cu atât este mai puţin liberă" remarca aceeaşi Nicole Gnesotto. 

Cadrul care asigură saltul NATO spre est, pentru a pune în aplicare "planul Brzezinski", a fost pus la punct, succesiv, cu ocazia redefinirii conceptelor strategice ale Alianţei: prima oară în 1991 şi apoi mai cuprinzător, evolutiv şi cu impact mai mare cu ocazia summitului NATO de la Washington - aprilie 1999 - când a fost lansat Noul Concept Strategic (NCS). 

Prin acesta, sunt consolidate conceptele de gestionare a crizelor şi de intervenţie pentru restabilirea păcii, chiar şi fără acordul explicit al Consililui de Securitate. 

Prin NCS se legitimează intervenţia militară a NATO în spaţiul definit vag ca fiind "euroatlantic". Conceptul de război punic a fost treptat înlocuit cu conceptul de război umanitar, iar suveranitatea statelor nu mai rămâne o valoare absolută.

Această evoluţie în gândirea americană, care e pe cale să producă schimbarea paradigmei intervenţiei militare, n-a cuplat automat Europa. S-a produs aşadar o desincronizare între SUA şi Europa, determinată atât de interesul mai scăzut al europenilor faţă provocările globale - catalogate în ceea ce americanii numesc noile tipuri de ameninţări - cât şi de reacţia de rezistenţă la dominaţia şi chiar aroganţa americană.

De asemenea, realizarea unui echilibru adecvat între securitate şi prosperitate/dezvoltare economică reprezintă o problemă de interes şi care afectează, în particular, viitorul ţărilor candidate la integrarea în NATO şi/sau UE. Nu poate fi concepută securitatea fără dezvoltarea economică, cum nici prosperitarea nu poate fi realizată fără asigurarea securităţii. Percepţia asupra celor două părţi ale binomului securitate/prosperitate oferă modelul de alocare al resurselor. Şi acesta, la rândul lui, depinde de nivelul de ambiţie. Viziunea mai globalistă a SUA împinge foarte sus nivelul de ambiţie pentru structura de securitate. Europa are în general ambiţii mai modeste. Semnificativă, în acest sens, este replica ministrului de externe spaniol Abel Matutes dată doamnei Albright, prin care demnitarul spaniol atrăgea atenţia că nu se simte ameninţat de rachetele aflate la 10.000 de kilometri de Europa, aluzie la pericolul coreean invocat foarte des de oficialii americanii pentru a justifica desfăşurări militare extrem de ambiţioase. 

Se poate deci spune că există încă o diferenţă sezisabilă de emancipare strategică între America şi Europa. Pe de altă parte există tentaţia americană, prin exacerbarea unor pericole, de creare a un model de alocare a resurselor care să avantajeze profilaxia împotriva ameninţărilor militare (hard security) neglijând, într-o oarecare măsură, ameninţările non-militare (soft security). Riscurile legate de eşuarea reformelor economice sau de eşuarea proceselor de integrare sunt percepute în Europa şi în mod special în răsăritul Europei ca fiind mai importante şi în consecinţă ar trebui alocate mai multe resurse pentru atenuarea lor. 

În această perioadă, deşi Europa a făcut paşi semnificativi în procesul de integrare - şi introducerea monedei euro este doar un exemplu convingător - şi a promovat în tratatele de la Maastricht şi de la Amsterdam pilonul 2, privind CFSP, acţiunile practice, de implementare au rămas modeste. Inadecvarea instituţională şi mai ales lipsa unei capacităţi operaţionale pentru a transforma promisiunile în realităţi, au făcut ca distanţa dintre proiectul CFSP şi realitate să se menţină substanţială.

De altfel un studiu relativ recent, realizat sub egida Centrului pentru relaţii internaţionale (CRIS) din Franţa şi publicat în Note şi studii documentare decembrie 1998, se arată destul de pesimist în formularea principalelor sale concluzii:

· Europa, în prezent, nu are capacitatea de angajament internaţional - ceea ce constituie un handicap major în afirmarea identităţii sale pe scena internaţională;

· Formele de manifestare ale Europei s-au limitat mai ales la nivelul diplomaţiei declarative în defavoarea diplomaţiei operaţionale

Pentru majoritatea ţărilor europene politica externă se rezumă la trei teme: apărarea drepturilor omului, protejarea intereselor comerciale proprii şi relaţiile cu vecinii.

În acet context, corolarul politicii externe şi de securitate comune (CFSP) este realizarea unei politici de apărare europene comune, proces extrem de complex şi dificil de realizat, având în vedere că necesită o autonomie instituţională. În plus el implică realizarea unor condiţii cum ar fi:

· stabilirea unei armonizări între apărarea comună şi suveranitatea statelor din cadrul Europei;

· o împărţire a puterii de decizie între state;

· existenţa unei autorităţi europene politice şi operaţionale;

· adaptarea rapidă la dinamica arhitecturii de securitate şi la schimbările de ordin strategic de pe plan internaţional;

· eliminarea dificultăţilor şi neclarităţilor în stabilirea relaţiilor UE-UEO-NATO.

În Europa se observă două mega-tendinţe contradictorii: pe de o parte o aprofundare a integrării, determinată de fenomele globalizării şi în special de integrarea pieţelor financiare, iar pe de altă parte o accentuare a promovării intereselor naţionale. Dacă integrarea pieţelor, deci dimensiunea economico-financiară care diluează semnificativ suveranităţile, este mai uşor digerabilă, în schimb renunţarea, chiar şi parţială, la deciziile naţionale privind securitatea şi politica externă, sunt mult mai greu de acceptat. Acest fapt creează dificultăţi suplimentare în realizarea unei politici de apărare şi securitate comune.

De aceea ipoteza montării emancipării strategice a Europei de către americani este plauzibilă şi chiar probabilă şi ea nu este în contradicţie cu interesele politice ale SUA. Din contră, majoritatea semnalelor atestă că SUA se află de fapt în spatele, dacă nu a lansării, cel puţin a revitalizării proiectului de apărare şi securitate european. 

Aliatul principal al SUA în Europa este social democraţia de calea a treia. Nu întâmplător revitalizarea apărării europene s-a făcut într-un moment când majoritatea guvernelor UE sunt dominate de social democraţi care recunosc mai mult sau mai puţin explicit că aparţin noii stângi. Mai mult decât atât, două impulsuri decisive pentru avansarea proiectului european au fost date de două personalităţi ale căror opţiuni sunt foarte apropiate de cele americane: Tony Blair şi Rudolf Scharping, ministrul german al apărării. Primul, un prieten apropiat al preşedintelui Clinton şi un campion al relaţiei strânse anglo-americane, cel de al doilea, agreat de SUA pentru postul de secretar general al NATO, oprit însă de cancelarul Schröder pentru a conduce reforma în Partidul social-democrat (SPD), unde influenţa stângii clasice este încă simţită. 

Tony Blair a propus la întâlnirea informală de la Pörtschach, în Austria, în octombrie 1998, relansarea proiectului de apărare europeană, pentru ca în decembrie 1998 să semneze la Saint Malo, împreună cu preşedintele Franţei, Chirac, un document de referinţă privind apărarea europeană. 

La rândul său, Scharping a propus, la 10 mai 1999, integrarea UEO în UE, care era prevăzută doar ca opţiune posibilă în Tratatul de la Amsterdam (titlul V, articolul 17). Este puţin probabil că cele două iniţiative să fi fost lansate fără un acord anterior al americanilor.

Punctul de plecare al stabilirii unei dimensiuni de apărare europene în cadrul NATO l-a reprezentat decizia Consiliului politic al NATO de la Berlin din 1996, când Alianţa a acceptat să sprijine posibilele operaţiuni militare sub conducerea UEO în cadrul CFSP (în afara sferei de aplicabilitate a articolului 5 al Tratatului de la Washington), fără participarea trupelor americane, bazate pe conceptul "separabil, dar nu separat", încorporat în ceea ce s-a numit Grupul de Forţe Interarme Multinaţionale (CJTF). Conceptul a fost propus de SUA încă la summitul NATO de la Bruxelles din 1994.

La începutul anului 1999 doamna Albright a atras atenţia în cadrul întâlnirii miniştrilor de externe ai NATO că ESDI, pe care o vede înscrisă la rubrica "împărţire a poverii" ("burden sharing"), trebuie dezvoltată în cadrul parteneriatului transatlantic fără să ocolească NATO. Albright a spus că, prin lansarea ESDI, nu trebuie să se întâmple, cei trei "D" (diminuation, discrimunation, duplication), adică apărarea europeană nu trebuie să producă diminuarea influenţei NATO, discriminarea alianţei şi mai ales apariţia structurilor paralele, în special cele ce privesc planificarea militară.

La summitul de la Washington (aprilie 1999), NATO a decis să ajute UE pentru a dezvolta capacitatea de a acţiona militar într-o criză în situaţia în care alianţa nu este angajată. 

SUA doreşte ca dezvoltarea acestor capacităţi să fie complementară cu NATO şi să contribuie la întărirea alianţei, deci să nu fie făcută pe seama slăbirii relaţiei transatlantice. După părerea SUA, Consiliul European din iunie 1999, de la Köln, a creat într-o anumită măsură confuzie, fiind un recul faţă de deciziile de la Washington. Summitul de la Helsinki (10-11 decembrie 1999) a luat decizii care se apropie foarte mult de poziţia americană care consideră că "rezultatele de la Helsinki au îndreptat întreprinderea europeană într-o direcţie care este mai prietenoasă faţă de NATO ('NATO-friendly'). 

Dezvoltarea instituţiilor

În încercarea de a întări tendinţa către CFSP, la 3 iunie 1999, Uniunea Europeană l-a numit pe Javier Solona, în noul post înfiinţat: “Înalt Reprezentant al Uniunii Europene în domeniul politicii externe”.

Alegerea lui Solana nu a fost întâmplătoare. S-a intenţionat prin această numire garantarea unor legături strânse cu NATO şi reasigurarea SUA şi a Marii Britanii în această privinţă.

Oficiul lui Solana va încuraja membrii Uniunii Europene să sprijine strategii comune în politicile externe, îndreptate înainte de toate spre stabilizarea regiunilor învecinate prin oferta de ajutor şi prin alte măsuri de prevenire a riscurilor non-militare ("soft security”).

În noiembrie 1999, UEO a fost practic absorbit de UE prin numirea lui Javier Solana ca secretar general al UEO.

Totuşi, pentru ca Uniunea Europeană să devină în mod practic capabilă să abordeze crize cu implicaţii militare (“hard security”) – ca cele din fosta Iugoslavie în anii ’90 este necesară, cel puţin, punerea unei baze pentru un staff militar comun şi o structură de comandă capabile să coordoneze eficient relaţiile cu NATO şi guvernele naţionale şi să ia propriile sale decizii.

O alianţă militară europeană ar avea nevoie de propria planificare şi propriile structuri de comandă. Fără acestea Uniunea Europeană va impune puţin respect şi va avea o poziţie slabă în negocierea cu SUA pentru accesul la resursele NATO.

De altfel, în anul 1999, în special între summit-ul din iunie de la Köln şi summit-ul Uniunii Europene din decembrie de la Helsinki, au avut loc discuţii, uneori aprinse, între europeni şi americani şi între europeni înşişi.

Disputa s-a focalizat în special în jurul dezvoltării instituţionale, căci în funcţie de opţiunea aleasă s-ar putea identifica gradul de dependenţă al ESDI/CESDP faţă de NATO.

Franţa a propus, printr-o scrisoare privată semnată de dl. Chirac, care a circulat către guvernele Uniunii Europene, crearea unui nou comitet militar în Uniunea Europeană format din ofiţeri în uniforme şi foarte similar cu comitetul militar al NATO.

Guvernele britanic şi italian au propus, în schimb, ca lui Solana să i se dea un mic staff şi un oficiu, independent de Comisia Europeană.

Militarii din toate statele Uniunii Europene au remarcat că structura din jurul lui Solana ar fi controlată de miniştrii de externe şi prin urmare au fost mai degrabă atraşi de propunerea franceză.

Până la urmă s-a ajuns la Helsinki (decembrie ’99), la un compromis (vezi anexa), care reprezintă mai puţin decât a dorit Franţa, dar mai mult decât ar fi dorit Anglia.

De fapt, dincolo de structura instituţională concretă care implementează conceptul ESDI/CESDP, rămâne relaţia cu SUA în cadrul NATO. SUA a obţinut prin textul summit-ului de la Helsinki dreptul de veto. Acţiunea militară nu se declanşează automat, ci doar cu acordul NATO, adică acordul SUA.

După summit-ul de la Helsinki, care a satisfăcut în bună parte doleanţele americanilor, SUA doreşte încă clarificarea aranjamentelor instituţionale privind ţările NATO care nu sunt membre UE, precum şi cele legate de relaţia NATO-UE.

Există aşadar o geometrie complexă a aranjamentelor instituţionale care pune în evidenţă pe de o parte desincronizările între europeni şi americani, dar şi între europeni înşişi, iar pe de altă parte reliefează tendinţa de a plasa proiectul european de apărare în cadrul înţelesului strategic global american: creşterea responsabilităţii Europei ca partener subordonat Americii în afacerile globale.

Întărirea capacităţilor

Dezbaterea privind împărţirea costurilor în cadrul NATO şi sincronizarea dotării cu echipamente militare între SUA şi Europa are o lungă istorie care datează încă din timpul războiului rece.

Criza din Kosovo a pus cu mai multă pregnanţă diferenţa calitativă între dotăriile militare americane şi europene. Atacurile aeriene, de exemplu, au fost îndeplinite în proporţie de 90% de avioanele americane.

Deşi statele membre ale Uniunii Europene au împreună un PIB similar cu cel al SUA, ele cheltuiesc numai 2/3 din volumul cheltuielilor americane pentru forţele lor armate (aproximativ 188 miliarde $ faţă de 283 miliarde $ în 1999).

De asemenea, europenii cheltuiesc ineficient în domenii ca: achiziţiile de echipamente, cercetare şi proiecţia forţelor militare. Acest lucru se datorează parţial unei coordonări deficitare, dar în primul rând faptului că, cu excepţia Marii Britanii şi într-o măsură mai mică a Franţei, forţele armate ale statelor europene – 1,9 milioane trupe – sunt încă pregătite şi aranjate pentru apărarea teritoriului naţional împotriva unei invazii terestre a Pactului de la Varşovia, adică împotriva unei ameninţări care nu mai există.

Multe armate europene se bazează pe recruţi care prin lege nu pot lua parte la misiuni în afara teritoriului (“out of area missions”) şi de asemenea nu satisfac serviciul militar suficient de mult pentru a fi în stare să opereze armele avansate.

Atât Iniţiativa pentru Capacităţi de Apărare (DCI) lansată de NATO, cât şi auditul realizat de UEO privind capacităţile au demonstrat că puterile europene sunt încă serios deficitare în domenii ca: transport aerian, culegerea informaţiilor, comandă şi control, strategie, comunicaţii, etc., fără de care nu pot să se laude cu o capacitate autonomă credibilă de gestionare a crizelor.

Uniunea Europeană evaluează în prezent două căi principale de îmbunătăţire a potenţialului militar al membrilor săi:

1. Stabilirea unor criterii de convergenţă pentru apărare, după modelul criteriilor de la Maastricht pentru Uniunea Monetară. Acest lucru ar încuraja naţiunile europene să-şi propună forţe militare mai puţin numeroase, mai eficiente şi mai bine echipate. Printre criterii s-au propus indicatori ca:

· Raportul dintre cheltuielile pentru achiziţii şi bugetul total pentru apărare;

· Raportul dintre cheltuielile pentru cercetare şi bugetul total pentru apărare;

· Cheltuieli totale pentru fiecare persoană în uniformă.

Conform acestor criterii statele se vor angaja să menţină bugetele militare la un anumit nivel.

2. Realizarea unui proces de evaluare a apărării colective. Acest lucru ar încuraja ţările europene să se specializeze în anumite domenii, în loc să facă câte puţin din fiecare. În felul acesta ar putea fi mărit ritmul restructurării industriei de apărare europene şi creşterea eficienţei investiţiilor. Fuzionările spectaculoase anunţate ar putea elimina cheltuielile neproductive.

Germania va rămâne esenţială în orice efort european în acest sens. Este ţara cu cea mai mare armată din Uniunea Europeană, dar capacitatea de proiectare este încă mică, deoarece majoritatea sunt recruţi şi forţele armate sunt pregătite pentru apărarea teritorială.

Din cei 333.500 soldaţi germani, doar câteva mii sunt pregătiţi pentru pentru operaţiuni “out of area” ca cele din Kosovo. Dar Germania îşi revizuieşte în prezent apărarea strategică pentru a-şi întări capacitatea sa de a participa la misuni în afara teritoriului Alianţei.

 

 

 

Poziţii privind CESDP/ESDI

1. Poziţia SUA

Prezenta dezbatere despre apărarea europeană este, cel puţin parţial, o extensie a îndelungatei discuţii transatlantice care datează încă din timpul războiului rece privind o împărţire mai echitabilă a poverii în cadrul NATO.

Actualii politicieni din executivul american privesc în acest sens cu satisfacţie întărirea ESDI/CESDP pe care o percep ca pe o contribuţie pozitivă în dezbaterea transatlantică. Totuşi, deşi mulţi în SUA se pare că au fost reasiguraţi că o ESDI/CESDP întărită nu va submina NATO şi nu va servi ca pretext pentru excluderea SUA şi a altor aliaţi de la procesele cheie de luare a deciziilor, opinia în Congresul american este mult mai divizată şi uneori ostilă.

În octombrie 1999 o rezoluţie cu sprijin bipartizan a Congresului SUA a insistat într-un limbaj ferm că aspiraţiile UE nu trebuie să submineze NATO şi că “UE trebuie să preia misiuni autonome numai dacă NATO deleagă Uniunea în acest sens”.

La 20 ianuarie 2000, ambasadorul american la NATO, Alexander Vershbow, a susţinut o conferinţă la Wilton Park (Anglia), în care abordat problema ESDI. Vershbow recunoaşte că au existat câteva discuţii mai aprinse privind ESDI pentru că această problemă este de interes prioritar pe ambele maluri ale Atlanticului. Americanii nu sunt de acord cu toate detaliile, dar SUA sprijină practic proiectul. De asemenea, americanii au câteva idei privind aplicarea în practică a proiectului. Sunt 4 probleme care preocupă SUA:

· Întâietatea NATO ( "NATO first"). Într-o situaţie de criză, NATO nu trebuie să fie un instrument al opţiunii ("instrument of choice"), ceea ce înseamnă că aliaţii vor acţiona prin NATO oricând este posibil, iar atunci când SUA doreşte să participe să nu fie refuzată de europeni.

· Capacităţile. ESDI va fi lipsit de relevanţă fără capacităţi capabile să susţină acţiuni militare. Obietivul prioritar al UE, decis la Helsinki de a crea, până în anul 2003, o capacitate operativă de 50.000-60.000 de oameni, desfăşurabili rapid, cu sprijin aerian şi naval, trebuie realizat prin mecanismele planificării existente la NATO şi prin PfP, în sincronizare cu Iniţiativa pentru Capacităţi de Apărare (DCI), lansată la Washington, aprilie 1999. SUA doreşte să se evite crearea a două sisteme de planificare separate, unul la NATO şi altul la UE, care ar conduce la standarde diferite şi la o alianţă în două trepte ("two-tier Alliance") şi în final la slăbirea capacităţii de a lucra împreună în cazul unei crize majore;

· Participarea. 6 ţări europene sunt membre NATO, dar nu sunt membre ale UE - Norvegia, Turcia, Islanda, Polonia, Ungaria şi Cehia (şi numărul lor ar putea să crească dacă ritmul extinderii NATO va depăşi ritmul extinderii UE). SUA consideră că sunt necesare aranjamente corespunzătoare pentru includerea acestor ţări în procesul operaţional şi de planificare al UE. Aceste ţări pot fi atrase, prin articolul 5 al tratatului NATO, într-un conflict angajat iniţial de UE şi care ulterior escaladează. Pentru acest motiv aceste ţări au un statut special în cadrul UEO şi americanii doresc păstrarea acestuia când UE va prelua UEO. UE şi-a exprimat angajamentul de a include aceste 6 ţări pentru a participa într-o anumită manieră la ESDI, dar acest lucru nu este încă realizat în mod concret.

· Legătura NATO-UE. Odată cu dezvoltarea de către UE a arhitecturii instituţionalizate de securitate va fi nevoie de maximă transparenţă pentru a asigura minimizarea paralelismelor şi informarea reciprocă privind capacităţile fiecăruia. De asemenea, sunt necesare contacte de lucru care să producă procedurile şi aranjamentele ce vor permite ca planificarea şi activele NATO să fie oferite UE atunci când aceasta are nevoie. În prezent UE este şovăitoare în a face paşi concreţi pentru stabilirea unor asemenea legături ca şi cum NATO ar fi un fel de "virus" sau "Y2K bug", care ar determina blocarea funcţiilor independente ale UE (pe această temă a avut loc un schimb de replici între Vershbow şi Regis de Belenet, directorul afacerilor strategice din ministerul de externe francez, care consideră că dacă conexiunea NATO-UE va fi stabilită prea repede, acest lucru va contamina dezbaterea internă în UE privind direcţia dezvoltării instituţionale).

 

 

 

2. Poziţia Franţei

Deşi mai cochetează cu ideea unei Europe autonome în materie de apărare, politicienii francezi au acceptat încă mai demult necesitatea reintegrării într-un NATO reformat ca o premiză a unei securităţi eficiente în Europa. Într-adevăr, îngrijorarea intensă a Franţei privind securitatea în zona Mediteranei şi în sud estul Europei a mărit interesul francez pentru o evoluţie pozitivă a Alianţei. Parisul este, de asemenea, dornic să-şi dezvolte rolul său în intervenţiile umanitare şi de menţinere a păcii, unde evitarea folosirii instalaţiilor NATO nu poate fi evitată. Percepţiile politice diferite dintre SUA şi Franţa privind viitorul NATO vor dăinui pentru o perioadă de timp şi este probabil să creeze încă probleme majore în cadrul Alianţei.

Franţa doreşte un NATO reformat mai puternic, dar mai echilibrat.

3. Poziţia Marii Britanii

Din perspectiva britanică, cea mai promiţătoare cale de a avansa şi care atrage cel mai mare nivel de consens interaliat pare a fi dezvoltarea unei "toolbox" (cutie cu instrumente) al forţelor militare şi echipamentelor menţinute de statele membre NATO. UE va avea un anumit acces la acest "toolbox" când procesele de consultare şi luare a deciziilor vor fi eficientizate. Forţele armate europene ar putea fi mai strâns legate de structurile NATO şi capacitatea operaţională autentică ar creşte.

4. Poziţia Germaniei

Germania se află în plin proces de emancipare strategică care îi va permite să participe din ce în ce mai mult pe viitor la misiuni în afara teritoriului Alianţei.

Concomitent are loc o reformă structurală la nivelul economiei şi o reformă politică în interiorul celor două mari partide germane. Acest lucru presupune modernizarea statului social, sintagma inocentă sub care se operează gradual, dar consecvent, demolarea "statului bunăstării" (welfare state). 

În acest context de reducere drastică a cheltuielilor sociale, oamenii politici germani întâmpină dificultăţi în a-i convinge pe contribuabili că este nevoie să cheltuiască miliarde de mărci pentru modernizarea armatei germane. Ministrul american al apărării, William Cohen a criticat dur în ianuarie 2000 reducerea forţelor militare germane. Potrivit lui, Germania a dat un exemplu negativ noilor membri ai NATO.

Pe de altă parte crearea unei industrii de apărare europene integrate reprezintă pentru guvernul german un element esenţial al ESDI/CESDP, ceea ce poate provoca anumite suspiciuni în SUA.

Germania susţine crearea unei Agenţii europene de armament. Ministrul apărării, Rudolph Scharping a salutat recenta fuzionare între Dasa, Aerospatiale/Matra şi Casa în sfera aviaţiei şi a tehnologiei spaţiale pentru a forma EADS (Aeronautic, Defence and Space Company), considerând că este un pas încurajator pentru viitor.

Iniţiativa franco-germană de stabilire a unui Comandament european de transport aerian, declanşată de Germania, reprezintă un alt pas către eliminarea uneia din punctele slabe ale Europei.

De asemenea, Scharping a promis că Germania, la fel ca Franţa şi Anglia, va asigura, în cadrul reorganizării structurii de comandă a Bundeswher-ului, un comandament operaţional ca sediu strategic şi un staff de comandă operaţională care vor putea accepta personal din state implicate într-o operaţie.

Germania consideră că cea mai urgentă sarcină este rezolvarea drepturilor de participare ale ţărilor europene din NATO care nu aparţin UE la proiectul de apărare european.

Germania consideră că parteneriatul transatlantic rămâne coloana vertebrală a politicii de asigurare a păcii, securităţii şi democraţiei în întreg spaţiul euroatlantic. SUA şi Europa au nevoie unul de altul ca parteneri democratici naturali pentru implementarea valorilor şi intereselor comune.

5. Lordul Robertson - Secretarul General al NATO

Lordul Robertson consideră că relaţia între NATO şi UE în domeniul securităţii trebuie să se bazeze pe trei "I": "Inclusiveness, adică participarea tuturor aliaţilor NATO, Indivisibility, adică indivizibilitatea relaţiei transatlantice şi Improvement, adică îmbunătăţirea capacităţilor militare.

6. Propunerea lui Romano Prodi

Apărarea europeană comună/Identitatea de apărarea şi securitate europeană ar putea oferi o extindere NATO deghizată.

La 10 februarie 2000, în Letonia, Comisarul European, Romano Prodi, a declarat că UE va extinde garanţiile absolute de securitate către toţi membrii săi. Esenţa anunţului lui Prodi semnifică extinderea de facto a NATO sub mantaua garanţiilor de securitate oferite de UE. Prodi a declarat că: "orice atac împotriva unui membru al UE va fi considerat un atac împotriva întregului UE, ceea ce reprezintă cea mai înaltă garanţie." Acest anunţ marchează o schimbare majoră a politicilor UE de la cele pur economice către cele care privesc securitatea. În prezent ca şi în viitorul apropiat, UE nu va putea însă să opereze aceste garanţii în caz de nevoie. Chiar implementarea cu succes a angajamtelor luate la summitul de la Helsinki, nu va putea oferi suficientă forţă Uniunii pentru a face faţă unui atac extern. De accea, acest anunţ semnifică mai degrabă dorinţa UE de a permite ca NATO să aibă un rol mai mare în problemele securităţii europene. De altfel, aranjamentele instituţionale între UE şi NATO pot transfera, în bună măsură, garanţiile oferite de Articolul V al Tratatului de la Washington, către ţări care nu sunt formal membre NATO, dar care, fie aparţin UE (ţările neutre), fie sunt candidate la intrarea în UE 

Concluzii

· Dezvoltarea apărării europene comune are surse de inspiraţie diverse. Avansul procesului de integrare europeană a stimulat şi încercarea de abordare comună a dimensiunii de apărare şi securitate. În plus, orgoliile europene şi aici se disting cele franceze, au făcut ca europenii să se gândească din ce în ce mai mult să sprijine diplomaţia declarativă şi cu forme ale diplomaţiei operative. Totuşi, poate paradoxal, majoritatea semnalelor ne conduc spre concluzia că SUA se află, în primul rând, în spatele revitalizării proiectului de apărare şi securitate european. SUA are nevoie de un partener responsabil care să preia costurile proiectului global de securitate american şi de aceea este un interes politic american de a avea o Europă mai emancipată strategic. 

· Scenariul favorabil presupune o Europă capabilă să preia mai multe responsabilitîţi pentru menţinerea securităţii şi stabilităţii, un NATO şi un UE parteneri şi nu rivali şi un atlantism luminat care să se poată adapta la proiectele secolului XXI.

· Pentru ca proiectul de securtitate şi apărare europeană să fie un succes Europa trebuie să facă faţă câtorva provocări:

· Definitivarea dezvoltării instituţionale. Pe de o parte, sunt necesare arajamente instituţionale care să stabilească relaţia formală NATO-UE, precum şi relaţiile între UE şi ţările NATO care nu sunt membre ale UE, precum şi între NATO şi ţările UE care nu sunt membre ale NATO. Pe de altă parte, în cadrul reformei instituţionale ale UE, este nevoie de o clarificare a mecanismului de decizie în materie de apărare şi securitate. Deşi renunţarea la dreptul de veto într-un domeniu foarte sensibil în ceea ce priveşte suveranitatea naţiunilor este dificilă, flexibilitatea devine obligatorie pemtru evitarea paraliziei decizionale.

· Îndeplinirea promisiunilor privind dezvoltarea capacităţilor necesare. Deocamdată apărarea europeană este pe hârtie şi este necesar un efort susţinut pentru reducerea decalajului tehnologic faţă de SUA, integrarea producţiei de armament şi reforma forţelor militare. Acest efort presupune însă creşterea cheltuielilor pentru apărare în Europa, obiectiv extrem de nepopular printre contribuabilii europeni, mai ales în condiţiile reformei sistemului social care presupune cheltuieli mai mici pentru protecţia socială.

· Este necesară continuarea emancipării strategice a Europei.

· Coordonarea şi sincronizarea UE cu NATO

· Realizarea unui parteneriat simetric între Europa şi SUA. Deocamdată, prin aranjamentele instituţionale prevăzute de Declaraţia de la Helsinki, NATO, deci SUA are un drept de veto asupra unei eventuale acţiuni europene. 

· ESDI/CESDP este parte a unui proiect transatlantic cu două obiective primare:

· Să întărească capacitatea NATO de a gestiona crize în viitor şi să ofere o contribuţie europeană mai importantă la operaţiunile NATO;

· Să ofere, în acelaşi timp, posibilitatea membrilor europeni ai NATO de a prelua conducerea în câteva situaţii atunci când se consideră că NATO nu este necesar sau atunci când există o constrângere politică care afectează decizia SUA de a participa.

· În timp ce apărarea teritorială rămâne o sarcină exclusivă a NATO, prin articolul V al Tratatului de la Washington, gestionarea crizelor şi restaurarea păcii pot fi, în cazul în care NATO în ansamblul lui nu doreşte să participe, lăsate în sarcina UE. NATO rămâne, totuşi, opţiunea de primă instanţă, şi în ceea ce priveşte gestionarea crizelor.

· Există îngrijorări printre oficialii NATO şi SUA de la Bruxelles privind posibilele dispute transatlantice în materie de securitate, după modelul războaielor comerciale, deja exersate. De asemenea, se manifestă preocupare în legătură cu faptul că, deşi UE este o instituţie uriaşă, are puţină cultură în ceea ce priveşte procesul de decizie în materie de apărare, iar unii membri au o tradiţie a neutralităţii.

· Există un lucru asupra căruia aproape toată lumea este de acord, fie că ESDI/CESDP va eşua sau va fi un succes, şi anume că marşul europenilor spre o politică comună externă şi de securitate şi spre o identitate de apărare distinctă - ca parte integrantă a transformării istorice a Europei de la un continent de state independente către o colectivitate de state membre - este probabil să modifice relaţia transatlantică într-un mod fundamental şi poate chiar impredictibil.

 

 

 

 

 

 

 

 

 

 

ANEXĂ

 

Concluziile summitului UE de la Helsinki, 10-11 decembrie 1999

Summitul de la Helsinki a marcat un moment istoric în afirmarea CFSP. Şefii de guverne au decis să pună în practică prevederile ambiţioase ale Tratatului de la Amsterdam şi ale Declaraţiei Consiliului European de la Köln. Ei au hotărât să stabilească o capacitate militară europeană care să preia toate aşa numitele sarcini de la Petersberg.

Concluziile de la Helsinki reprezintă o provocare dură pentru statele membre ale UE care vor trebui să pună la dispoziţie capacităţilre promise. De asemenea, aceste decizii reprezintă o provocare pentru instituţiile UE.

Comisarul pentru relaţii externe al UE, Chris Patten, consideră că momentul Helsinki reprezintă începutul unui răspuns european coerent şi practic privind politica comună de apărare şi securitatea.

Consiliul European a produs două documente:

1. Primul document se referă la securitate şi apărare

Pe baza capacităţilor existente la nivel naţional, bi-naţional şi multinaţional se vor dezvolta capacităţi militare mai eficiente la nivel european. Acestea vor fi folosite pentru operaţiunile de gestionare a crizelor conduse de UE ce vor fi îndeplinite cu sau fără recurgerea la capacităţile NATO. Se va pune accentul pe capacităţi care să asigure: desfăşurarea rapidă a trupelor, suţinerea lor, interoperabilitatea, flexibilitatea, mobilitatea şi comanda.

Statele membre şi-au fixat un obiectiv prioritar (headline goal): până în anul 2003 ele vor fi capabile să desfăşoare rapid şi apoi să susţină trupe (până la nivelul a 15 brigăzi, adică 50.000-60.000 de persoane) capabile să îndeplinească întreaga gamă a sarcinilor Petersberg, aşa cum au fost ele definite în Tratatul de la Amsterdam. Aceste trupe vor trebui să fie susţinute de capacităţi de comandă, de culegere de informaţii, logistică şi de alte servicii de sprijin, precum şi de unităţi ale forţelor aeriene şi navale. Statele membre vor trebui să fie în stare să desfăşoare complet aceste forţe în 60 de zile, iar în timpul acestui interval vor trebui să asigure unităţi de răspuns rapid mai mici, aflate la un nivel foarte înalt de capacitate de intervenţie. Statele UE vor trebui să susţină aceste trupe timp de 1 an de zile.

Consiliul de Afaceri Generale, cu participarea miniştrilor apărării va elabora sarcinile privind obiectivele legate de priorităţi şi capacităţi. 

Statele membre vor folosi procedurile de planificare pentru apărare, incluzând cele disponibile la NATO, precum şi Planning and Review Process (PARP) al PfP.

Toate obiectivele actuale şi cele viitoare vor fi implementate împreună cu Iniţiativa pentru Capacităţi de Apărare (DCI) lansată de NATO la summitul de la Washington.

Ţările europene membre NATO care nu sunt membre ale UE, precum şi alte ţări candidate pentru intrarea în UE vor fi invitate pentru a contribui la îmbunătăţirea capacităţilor militare europene.

Statele membre au salutat recentele progrese către restructurarea industriilor de apărare europene.

Este neceasară continuarea armonizării necesităţilor militare, planificării şi achiziţiei de armanment.

Luarea deciziilor

Miniştii de apărare vor fi implicaţi în CESDP.

Vor fi înfiinţate următoarele instituţii militare şi politice noi:

· Comitetul Politic şi de Securitate Permanent (PSC) cu sediul la Bruxelles va fi compus din reprezentanţi naţionali la nivel înalt sau la nivel de ambasadori. Sarcina PSC este de a se ocupa cu toate aspectele legate de CFSP, incluzând Politica comună europeană de apărare şi securitate (CESDP). În cazul operaţiunilor militare de gestionare a crizelor, PSC va exercita, sub autoritatea Consiliului European, controlul politic şi conducerea strategică a operaţiunii. PSC va înainta linii directoare către Comitetul Militar.

· Comitetul Militar (MC) va fi compus din şefii militari ai apărării, reprezentaţi de delegaţiile lor militare. MC se va întâlni la nivelul şefilor militari ori de câte ori va fi necesar. Acest comitet va oferi expertiză militară şi va face recomandări PSC-ului. Va asigura de asemenea conducerea militară pentru stafful militar. Preşedintele MC va participa la şedinţele Consiliului atunci când vor fi luate decizii cu implicaţii militare.

· Stafful Militar (MS) din cadrul structurilor Consiliului va asigura expertiza militară şi sprijin pentru CESDP, incluzând conducerea operaţiunilor militare de gestionare a crizelor. Stafful militar va realiza avertizarea timpurie, evaluarea situaţiei şi planificarea strategică pentru sarcinile Petersberg, incluzând identificarea forţelor europene naţionale şi multinaţionale.

Ca o măsură intermediară, următoarele instituţii vor fi stabilite la Consiliul programat în martie 2000 (au fost deja stabilite):

a. Un comitet politic şi de securitate permanent interim la nivel de înalţi funcţionari/ambasadori însărcinat cu prepararea recomandărilor privind viitoare funcţionare a CESDP şi cu afacerile curente ale CFSP în strânsă legătură cu SG/HR - Secretarul general al UEO/Înaltul Reprezentant al UE pentru CFSP (posturile sunt ocupate de aceeaşi persoană-Xavier Solana).

b. Un organism interim format din reprezentanţii militari ai Şefilor Apărării din statele membre care va oferi consultanţă militară la cererea Comitetului politic şi de securitate.

c. Secretariatul Consiliului va fi întărit cu experţi militari transferaţi din statele membre pentru a sprijini activitatea legată de CESDP. Aceşti experţi militari reprezintă nucleul viitorului Staff Militar.

O contribuţie importantă pentru dezvoltarea politicii de securitate şi de apărare comune îi revine SG/HR. În conformitate cu Tratatul UE, SG/HR va contribui la formularea, pregătirea şi implementarea deciziilor.

Consultarea şi cooperarea cu ţările non-EU şi NATO

UE va asigura dialogul necesar, consultarea şi cooperarea cu ţările NATO care nu sunt membre ale Uniunii, cu ţările candidate pentru aderarea la UE, precum şi cu alţi parteneri, posibili participanţi la operaţiunile de gestionarea a crizelor conduse de UE.

· Pentru ţările NATO care nu sunt membre ale UE şi pentru ţările candidate se vor stabili structuri potrivite pentru dialog şi informare privind teme legate de politica de securitate şi apărare, precum şi de gestionarea crizelor. În cazul unei crize, în cadrul acestor structuri va avea loc consultarea până la luarea unei decizii de către Consiliu.

· În urma unei decizii a Consiliului de a lansa o operaţie, ţările NATO, dar în afara UE, vor participa, dacă doresc acest lucru, în cazul unei operaţiuni ce implică folosirea facilităţilor puse la dipoziţie de NATO. De asemenea, aceste ţări vor putea să participe la o operaţine a UE care nu foloseşte facilităţile NATO, dacă Consiliul decide astfel.

· Ţările candidate pot fi şi ele invitate de Consiliu să participe la operaţiuni conduse de UE (EU-led operations).

· De asemenea, Rusia, Ucraina şi alte state europene angajate în dialogul politic cu UE pot fi invitate să participe la operaţiuni conduse de UE.

· Toate statele care au confirmat participarea la operaţiunile conduse de UE, prin desfăşurarea unor forţe militare semnificative, vor avea aceleaşi drepturi şi obligaţii ca şi statele membre UE participante în derularea de zi cu zi a operaţiunilor.

· În cazul unei operaţiuni conduse de UE, un comitet ad-hoc al celor care contribuie cu trupe va stabili derularea cotidiană a operaţiilor. Toate ţările membre ale UE sunt îndreptăţite să participe la comitetul ad-hoc, fie că participă sau nu la operaţiuni, dar numai ţările care oferă contribuţie pot să ia parte la conducerea cotidiană a operaţiunilor.

· Decizia de stopare a operaţiunilor va fi luată de Consiliu, după consultarea ţărilor participante în cadrul comitetului ad-hoc.

· Vor fi dezvoltate modalităţile de consultare, cooperare şi transparenţă deplină între UE şi NATO. În faza iniţială, relaţiile se vor dezota pe bază informală, prin contactele între SG/HR şi Secretarul General al NATO.

1. Al doilea raport se referă la aspectele civile ale gestionării crizelor.

Preşedinţia a fost mandatată de Consiliul European de la Köln să continue activitatea legată de toate aspectele privind securitatea, incluzând întărirea şi mai buna coordonare a statelor membre în domeniul instrumentelor nemilitare de răspuns la crize.

Inventarul care a fost făcut până acum arată că statele membre au acumulat o experienţă considerabilă şi deţin resurse importante într-o serie de domenii ca: poliţia civilă, asistenţa umanitară, reabilitarea administrativă şi juridică, căutare şi salvare, monitorizarea alegerilor şi a drepturilor omului.

S-a stabilit un Plan de Acţiune (Action Plan) destinat pentru:

· Întărirea sinergiei şi a capacităţii de răspuns a resurselor naţionale, colective şi ale NGO-urilor, cu păstrarea flexibilităţii celor care contribuie asupra deciziei de desfăşurare a activelor şi capacităţilor în funcţie de criza respectivă.

· Amplificarea şi facilitarea contribuţiilor din partea UE către alte organizaţii ca ONU sau OSCE, atunci când acestea conduc operaţii într-o anumită criză, ca şi în cazul acţiunilor autonome ale UE.

· Asigurarea coerenţei între pilonii Uniunii.

Pentru îndeplinirea celor de mai sus, statele membre ale UE vor trebui să dezvolte o capacitate de reacţie rapidă, prin definirea unui cadru şi a modalităţilor, precum şi prin pre-identificarea personalului şi a resurselor materiale şi financiare care ar putea fi folosite ca răspuns la o cerere a unei organizaţii ca ONU sau OSCE, sau pentru acţiuni autonome ale UE.

În acest sens vor fi realizate următoarele:

· Un inventar al resurselor naţionale şi colective care ar putea fi puse în cadrul capacităţii de reacţie rapidă.

· O bază de date care va cuprinde informaţii privind activele, capacităţile şi expertiza pre-identificate pentru toate domeniile relevante în ceea ce priveşte gestionarea crizelor nemilitare.

· Un studiu, care, pe baza lecţiilor învăţate, să definească ţintele concrete ale răspunsului colectiv nemilitar al UE la crizele internaţionale (de exemplu: capacitatea de a desfăşura şi de a susţine, în urma unei notificări, pe o perioadă definită de timp, un corp de poliţie civilă, ca o contribuţie la misiunile care implică prezenţa unei asemenea poliţii; desfăşurarea unei capacităţi combinate de căutare şi salvare până la 200 de oameni în 24 de ore.)

O politică europeană eficace va necesita o coordonare îmbunătăţită. În acest sens, Consiliul de la Helsinki a hotărât crearea unui mecanism de coordonare în cadrul Secretariatului Consiliului. 

Se are în vedere stabilirea unui centru de criză la nivelul Comisiei sprijinit de un fond pentru reacţie rapidă (rapid reaction fund), pentru a permite accelerarea asigurării finanţării activităţilor UE, pentru a contribui la operaţiile conduse de alte organizaţii internaţionale şi pentru a finanţa activităţile NGO-urilor.

